                                    
ПРОЕКТ НА ПРАВИЛНИК ЗА ИЗМЕНЕНИЕ И ДОПЪЛНЕНИЕ НА ПРАВИЛНИКА ЗА ОРГАНИЗАЦИЯТА И ДЕЙНОСТТА НА ОБЩИНСКИЯ СЪВЕТ, НЕГОВИТЕ КОМИСИИ И ВЗАИМОДЕЙСТВИЕТО МУ С ОБЩИНСКАТА АДМИНИСТРАЦИЯ НА ОБЩИНА БУРГАС

§ 1. След чл. 19 се създава Глава IVа с чл. 19а – чл. 19з:
ГЛАВА IVа
[bookmark: _GoBack]ЕТИЧНИ ПРАВИЛА ПРИ ОСЪЩЕСТВЯВАНЕ НА ПРЕДСТАВИТЕЛСТВО НА ИНТЕРЕСИ
Чл. 19а.(1) Тази глава урежда етичните правила за осъществяване на представителство на интереси при взаимодействието на председателя на Общинския съвет, заместник-председателите, председателите на постоянни и временни комисии и общинските съветници с представители на интереси по смисъла и при условията на Закона за прозрачност при представителство на интереси.
(2) Правилата по тази глава се приемат като етични правила по § 5 от преходните и заключителните разпоредби на Закона за прозрачност при представителство на интереси за лицата по ал. 1.
(3) Правилата се прилагат при взаимодействия, свързани с подготовката, обсъждането, изменението, допълнението, отмяната или приемането от Общински съвет – Бургас на:
1.нормативни актове;
2.общи административни актове.
 (4) Тази глава не създава самостоятелен ред за приемане на актовете по ал. 3. За тях се прилагат Законът за местното самоуправление и местната администрация, Законът за нормативните актове, Административнопроцесуалният кодекс, Законът за прозрачност при представителство на интереси и този Правилник.
Чл. 19б.При взаимодействие с представители на интереси се спазват принципите на:
1. законност;
2. откритост;
3. прозрачност;
4. отчетност;
5. добросъвестност;
6. почтеност;
7. равнопоставен достъп;
8. безпристрастност;
9. проследимост на комуникацията;
10. защита на личните данни.
Чл. 19в.(1) Не се допуска предоставяне на привилегирован достъп до проект на акт, информация, становище, материал или работен документ на едно лице или група лица, когато същата информация не е достъпна при равни условия за останалите заинтересовани лица.
(2) Не се допуска контакт с представител на интереси да се използва за заобикаляне на официалния ред за подаване на становища, предложения и възражения.
(3) Общински съветник не може да поема ангажимент за определено гласуване, действие или бездействие в резултат на непубличен контакт с представител на интереси.
Чл. 19г.(1) Становища, предложения и възражения от представители на интереси се подават чрез официално обявените канали за съответната процедура.
(2) Представителят на интереси се идентифицира и посочва:
1. дали действа от свое име или от името на друго лице, организация или група лица;
2. интереса, който представлява;
3. проекта или въпроса, по който изразява становище;
4. данни за контакт.
(3) Становища, предложения, възражения и препоръки без данни за подателя не се разглеждат по реда на тази глава.
(4) Становища, предложения, възражения и препоръки, съдържащи клеветнически, обидни или нецензурни изрази, не се разглеждат по същество, а се отбелязват като недопустими. 
(5) Допустимите становища, предложения, възражения и препоръки се разглеждат внимателно, добросъвестно и безпристрастно, без дискриминационно или привилегировано отношение към подателя, като се обсъждат всички направени предложения по разглеждания проект.
Чл. 19д.(1) Външните участници в работни групи, изслушвания, обществени обсъждания и други консултативни формати, организирани от Общинския съвет, председателя на Общинския съвет, постоянна комисия или временна комисия, във връзка с актовете по чл. 19а, ал. 3, декларират интереса, който представляват, и свързаност, включително и за годината, предхождаща датата на първото им участие, с лица, които имат интерес от разглеждания въпрос.
(2) Декларирането се извършва по образец съгласно Приложение № 1.
(3) Декларациите се прилагат към документацията за съответния формат.
(4) Наличието на представляван интерес или свързаност не е основание за отвод или самоотвод и само по себе си не е основание за недопускане до участие, освен ако закон предвижда друго.
Чл. 19е.(1) Лична среща с председателя на Общинския съвет, заместник-председател, председател на постоянна или временна комисия или общински съветник по въпрос от приложното поле на тази глава се заявява чрез заявление-декларация по образец съгласно Приложение № 2.
(2) Искането се подава на официалния електронен адрес на Общински съвет – Бургас:
council@burgas.bg
(3) При лична среща с представител на интереси лицата по ал. 1:
1. изискват идентифициране на лицето и на представлявания интерес;
2. не предоставят непублична информация;
3. не приемат подаръци, услуги, облаги или други преимущества;
4. не поемат ангажимент за определено гласуване, действие или бездействие;
5. насочват лицето към официалния ред за подаване на писмено становище, когато е приложимо.
(4) Проведените лични срещи се отразяват в календар за срещи, който е свързан с Регистъра за прозрачност, създаден съгласно Закона за прозрачност при представителство на интереси и актовете по прилагането му.
(5) Публикуването се извършва при спазване на изискванията за защита на личните данни.
(6) Редът за провеждане на лични срещи с представители на интереси се публикува на интернет страницата на Общински съвет – Бургас.
Чл. 19ж.(1) Когато при взаимодействие с представител на интереси възникнат обстоятелства, които могат да породят съмнение за конфликт на интереси, частен интерес или зависимост, общинският съветник уведомява председателя на Общинския съвет и председателя на съответната комисия.
(2) Уведомяването по ал. 1 не отменя задълженията по приложимото законодателство относно противодействието на корупцията, несъвместимостта и конфликта на интереси.
(3) Общинският съветник може да заяви самоотвод от участие в подготовката, обсъждането или гласуването по конкретен въпрос, когато участието му би могло да накърни доверието в безпристрастността на Общинския съвет.
Чл. 19з.(1) Етичната комисия разглежда сигнали за нарушения на тази глава, доколкото сигналите се отнасят до поведение на общински съветници при осъществяване на дейността им.
(2) Сигналите се разглеждат по реда, предвиден в Етичния кодекс на общинските съветници от Общински съвет – Бургас.
(3) Когато в сигнал или при проверка се съдържат данни за конфликт на интереси, несъвместимост, корупция, административно нарушение или престъпление, материалите се изпращат на компетентните органи.
(4) В отчета на Етичната комисия се включва обобщена информация за постъпилите сигнали, предприетите действия и установените проблеми при прилагането на тази глава.
§ 2. В чл. 98 се правят следните изменения и допълнения:
1. В т. 9 накрая точката се заменя с точка и запетая.
1. Създава се т. 10:
„10. подпомага председателя на Общинския съвет при прилагането на глава IVа, включително при приемане, регистриране и съхраняване на заявления-декларации за лични срещи, декларации по чл. 19д, ал. 2 и документи, свързани с публичността на взаимодействията с представители на интереси.“
§ 3. Създава се Приложение № 1 към чл. 19д, ал. 2:

ПРИЛОЖЕНИЕ № 1
към чл. 19д, ал. 2
ДЕКЛАРАЦИЯ
за представляван интерес и свързаност
Три имена/наименование:
..................................................................................................................
Организация/качество, в което участвам:
..................................................................................................................
Електронен адрес за контакт:
..................................................................................................................
Декларирам, че участвам в:
☐ работна група
☐ изслушване
☐ обществено обсъждане
☐ консултативна среща
☐ заседание/формат на комисия
☐ друго: ..................................................................................................
По проект/въпрос:
..................................................................................................................
Участвам:
☐ от свое име
☐ като представител на юридическо лице/организация
☐ като представител на група лица/професионална общност
☐ друго: ..................................................................................................
Представляван интерес:
..................................................................................................................
Свързаност с лица, които имат интерес от разглеждания въпрос:
☐ Имам следната свързаност,  включително за годината, предхождаща датата на първото ми участие:
..................................................................................................................
☐ Нямам свързаност с лица, които имат интерес от разглеждания въпрос, включително за годината, предхождаща датата на първото ми участие.
Декларирам, че посочените данни са верни.
Дата: .............................. г.
Подпис: ....................................


§ 4. Създава се Приложение № 2 към чл. 19е, ал. 1:
ПРИЛОЖЕНИЕ № 2
към чл. 19е, ал. 1
ЗАЯВЛЕНИЕ-ДЕКЛАРАЦИЯ
за лична среща
До
Председателя на Общински съвет – Бургас
От:
Име/наименование:
..................................................................................................................
Електронен адрес за контакт:
..................................................................................................................
Телефон:
..................................................................................................................
Заявявам искане за лична среща в качеството си на:
☐ физическо лице
☐ представител на юридическо лице/организация
☐ представител на група лица
☐ представител на професионална/браншова организация
☐ друго: ..................................................................................................
Лице/организация/група, чиито интереси представлявам:
..................................................................................................................
Представляван интерес:
..................................................................................................................
Искам среща с:
☐ председателя на Общински съвет – Бургас
☐ заместник-председател на Общински съвет – Бургас
☐ председател на постоянна комисия
☐ председател на временна комисия
☐ общински съветник
☐ група общински съветници
Тема на срещата:
..................................................................................................................
Проект на акт/въпрос, с който е свързана срещата:
..................................................................................................................
Кратко изложение на позицията:
..................................................................................................................
Приложени материали:
☐ не
☐ да: .........................................................................................................
Декларирам, че съм запознат/а с правилата на глава IVа от Правилника за организацията и дейността на Общинския съвет, неговите комисии и взаимодействието му с общинската администрация на Община Бургас и че посочените данни са верни.
Дата: .............................. г.
Подпис: ....................................
§ 5. Преходни и заключителни разпоредби към изменението
§ 5.(1) В срок до два месеца от влизането в сила на това изменение председателят на Общински съвет – Бургас организира:
1. публикуването на актуализирания Правилник и приложенията към него;
2. техническата организация за приемане на заявления и декларации на електронния адрес council@burgas.bg;
3. публикуването на кратка информация за начина на подаване на заявления и декларации;
4. създаването на календар за срещи по реда на Закона за прозрачност при представителство на интереси и актовете по прилагането му.
(2) Срокът по ал. 1 не спира и не отлага задължения, които произтичат пряко от закон.
§ 6. Разпоредбите относно реда за лични срещи и календара за срещи се прилагат от датата, от която съответните задължения по Закона за прозрачност при представителство на интереси са приложими.
§ 7. Това изменение и допълнение влиза в сила от деня на разгласяването му на интернет страницата на Общински съвет – Бургас.

